Document ID: 32021D0270

Reference:
22.2.2021
FI
Euroopan unionin virallinen lehti
L 61/1
NEUVOSTON PÄÄTÖS (EU) 2021/270,
annettu 25 päivänä tammikuuta 2021,
Euroopan unionin ja Euroopan atomienergiayhteisön ja niiden jäsenvaltioiden sekä Armenian tasavallan välisen kokonaisvaltaisen ja tehostetun kumppanuussopimuksen tekemisestä unionin puolesta
EUROOPAN UNIONIN NEUVOSTO, joka
ottaa huomioon Euroopan unionista tehdyn sopimuksen ja erityisesti sen 37 artiklan,
ottaa huomioon Euroopan unionin toiminnasta tehdyn sopimuksen ja erityisesti sen 91 artiklan, 100 artiklan 2 kohdan ja 207 ja 209 artiklan yhdessä sen 218 artiklan 6 kohdan toisen alakohdan a alakohdan, 218 artiklan 7 kohdan ja 218 artiklan 8 kohdan toisen alakohdan kanssa,
ottaa huomioon Euroopan komission ja unionin ulkoasioiden ja turvallisuuspolitiikan korkean edustajan ehdotuksen,
ottaa huomioon Euroopan parlamentin hyväksynnän (1),
sekä katsoo seuraavaa:
(1)
Euroopan unionin ja Euroopan atomienergiayhteisön ja niiden jäsenvaltioiden sekä Armenian tasavallan välinen kokonaisvaltainen ja tehostettu kumppanuussopimus, jäljempänä ’sopimus’, allekirjoitettiin päätöksen (EU) 2018/104 (2) mukaisesti 24 päivänä marraskuuta 2017 sillä varauksella, että sopimuksen tekeminen saatetaan päätökseen myöhemmin.
(2)
Sopimus muodostaa merkittävän askeleen kohti unionin aiempaa laajempaa poliittista ja taloudellista osallistumista Etelä-Kaukasiassa. Sopimus lisää poliittista vuoropuhelua ja parantaa yhteistyötä monilla eri aloilla ja muodostaa näin ollen perustan aiempaa tehokkaammalle kahdenväliselle toiminnalle Armenian tasavallan kanssa.
(3)
Sopimus olisi hyväksyttävä,
ON HYVÄKSYNYT TÄMÄN PÄÄTÖKSEN:
1 artikla
Hyväksytään Euroopan unionin ja Euroopan atomienergiayhteisön ja niiden jäsenvaltioiden sekä Armenian tasavallan välinen kokonaisvaltainen ja tehostettu kumppanuussopimus unionin puolesta (3).
2 artikla
Neuvoston puheenjohtaja tallettaa unionin puolesta sopimuksen 385 artiklan 1 kohdassa määrätyn hyväksymisasiakirjan (4).
3 artikla
1.   Sopimuksen 240 artiklan soveltamiseksi komissio hyväksyy unionin puolesta sopimuksen muutokset, jotka johtuvat maantieteellisten merkintöjen alakomitean päätöksistä. Jos asianomaiset osapuolet eivät maantieteellistä merkintää koskevien vastaväitteiden esittämisen jälkeen pääse keskenään sopimukseen, komissio vahvistaa asiaa koskevan kannan asetuksen (EU) N:o 1151/2012 (5) 57 artiklassa säädetyn menettelyn mukaisesti.
2.   Sopimuksen 270 artiklan 2 kohdan ensimmäisen virkkeen soveltamiseksi komissio valtuutetaan hyväksymään unionin kanta sopimuksen liitteeseen XI tehtäviin muutoksiin.
Sopimuksen 270 artiklan 2 kohdan toisen virkkeen soveltamiseksi komissio valtuutetaan esittämään vastaväitteitä Armenian tasavallan ehdottamaa liitteen XI muuttamista tai oikaisua vastaan.
4 artikla
1.   Sopimuksen V osaston 9 luvun 3 alajakson (Maantieteelliset merkinnät) mukaisesti suojattua nimeä saavat käyttää kaikki sitä vastaavan eritelmän mukaisia maataloustuotteita, elintarvikkeita, viinejä, maustettuja viinejä tai väkeviä alkoholijuomia kaupan pitävät toimijat.
2.   Jäsenvaltiot ja unionin toimielimet toteuttavat sopimuksen 301 artiklan mukaisesti sopimuksen 297–300 artiklassa määrätyn suojan riippumatta siitä, onko jokin asianomainen osapuoli pyytänyt sitä.
5 artikla
Sopimusta ei saa tulkita siten, että sillä myönnettäisiin oikeuksia tai asetettaisiin velvoitteita, joihin voidaan suoraan vedota unionin tai jäsenvaltioiden tuomioistuimissa.
6 artikla
Tämä päätös tulee voimaan päivänä, jona se hyväksytään.
Tehty Brysselissä 25 päivänä tammikuuta 2021.
Neuvoston puolesta
Puheenjohtaja
J. BORRELL FONTELLES
(1)  Hyväksyntä annettu 4. heinäkuuta 2018 (ei vielä julkaistu virallisessa lehdessä).
(2)  Neuvoston päätös (EU) 2018/104, annettu 20 päivänä marraskuuta 2017, Euroopan unionin ja Euroopan atomienergiayhteisön ja niiden jäsenvaltioiden sekä Armenian tasavallan välisen kokonaisvaltaisen ja tehostetun kumppanuussopimuksen allekirjoittamisesta unionin puolesta ja sen väliaikaisesta soveltamisesta (EUVL L 23, 26.1.2018, s. 1).
(3)  Sopimus on julkaistu virallisessa lehdessä EUVL L 23, 26.1.2018, s. 4, yhdessä sen allekirjoittamista koskevan päätöksen kanssa.
(4)  Neuvoston pääsihteeristö julkaisee sopimuksen voimaantulopäivän Euroopan unionin virallisessa lehdessä.
(5)  Euroopan parlamentin ja neuvoston asetus (EU) N:o 1151/2012, annettu 21 päivänä marraskuuta 2012, maataloustuotteiden ja elintarvikkeiden laatujärjestelmistä (EUVL L 343, 14.12.2012, s. 1).

Summary:
Kumppanuussopimus Armenian kanssa
Kumppanuussopimus Armenian kanssa
 
TIIVISTELMÄ ASIAKIRJOISTA:
EU:n ja Armenian välinen kokonaisvaltainen ja tehostettu kumppanuussopimus
Päätös (EU) 2018/104 EU:n ja Armenian välisen kokonaisvaltaisen ja tehostetun kumppanuussopimuksen allekirjoittamisesta ja väliaikaisesta soveltamisesta
Neuvoston päätös (EU) 2021/270 Euroopan unionin ja Armenian välisen kokonaisvaltaisen ja tehostetun kumppanuussopimuksen tekemisestä
SOPIMUKSEN JA PÄÄTÖSTEN TARKOITUS
Sopimuksen tärkeimpinä tavoitteina onedistää kokonaisvaltaista ja tehostettua kumppanuutta ja yhteistyötä sopimuspuolten välillä, vahvistaa perustaa poliittiselle vuoropuhelulle kaikilla yhteistä etua koskevilla aloilla, edistää demokratiaa sekä poliittista, taloudellista ja institutionaalista vakautta Armeniassa, edistää, ylläpitää ja vahvistaa rauhaa ja vakautta alueellisella ja kansainvälisellä tasolla, tehostaa yhteistyötä vapauden, turvallisuuden ja oikeuden alueella, edistää liikkuvuutta ja ihmisten välisiä yhteyksiä, tukea Armenian pyrkimyksiä kehittää taloudellista potentiaaliaan kansainvälisellä yhteistyöllä, käynnistää tiiviimpi kaupallinen yhteistyö, luoda edellytykset yhä tiiviimmälle yhteistyölle muilla yhteistä etua koskevilla aloilla.Neuvoston päätöksellä (EU) 2018/104 hyväksytään EU:n allekirjoittama kumppanuussopimus. Neuvoston päätöksellä (EU) 2021/270 hyväksytään itse sopimuksen tekeminen.
TÄRKEIMMÄT KOHDAT
Sopimus muodostaa perustan, jonka pohjalta EU ja Armenia työskentelevät yhdessä kansalaistensa hyväksi. Tällaisia etuja ovat muun muassa:1.Työllisyyden parantaminenluomalla parempi sääntely-ympäristö liiketoimintaympäristön ja investointimahdollisuuksien parantamiseksi, luomalla lisää työpaikkoja vihreän energian alalla, 2.Uusien liiketoimintamahdollisuuksien luominenhallinnoimalla EU:n ja Armenian suhteita EU:n ja kansainvälisten normien pohjalta vakaan ja ennakoitavan liiketoimintaympäristön luomiseksi, vapauttamalla kahdenvälinen kauppa monilla aloilla, tarjoamalla armenialaisille yrityksille hankintoihin liittyviä mahdollisuuksia EU:ssa ja päinvastoin. 3.Oikeudenmukaisempien sääntöjen luominenottamalla käyttöön vahva tekijänoikeusjärjestelmä, jotta armenialaiset taiteilijat hyötyvät samalla tavalla kuin heidän eurooppalaiset kollegansa, lisäämällä hankintamenettelyjen avoimuutta, parantamalla armenialaisiin työntekijöihin sovellettavia työnormeja, esimerkiksi työsopimuksissa ja ammattivaarojen osalta. 4.Kustannusten alentaminen ja kuluttajien valinnanmahdollisuuksien lisääminenlisäämällä kilpailua energia-alalla, poistamalla kaupan esteitä, kuten tarpeettomat merkintävaatimukset. 5.Turvallisuuden parantaminenparantamalla ydinturvallisuutta Armeniassa, parantamalla tuoteturvallisuutta ja kuluttajansuojaa, tehostamalla rikollisuuden, myös järjestäytyneen rikollisuuden ja terrorismin, torjuntaan liittyvää yhteistyötä. 6.Puhdas ympäristöottamalla käyttöön EU:n ympäristönormit, kehittämällä puhtaita energialähteitä. 7.Koulutuksen ja tutkimusmahdollisuuksien lisääminenEU:n antamilla neuvoilla koulutuksen laadun parantamiseksi Armeniassa, sallimalla Armenian yliopistojen osallistua yhteisiin tutkimusohjelmiin muiden Euroopan yliopistojen kanssa Horisontti 2020 -ohjelman ja EU4Innovation-aloitteen puitteissa. 8.Demokratian ja ihmisoikeuksien vahvistaminenkiinnittämällä kummankin sopimuspuolen huomio vapaiden vaalien, oikeuslaitoksen vapauden, oikeudenmukaista oikeudenkäyntiä koskevan oikeuden ja yleensäkin ihmisoikeuksien merkitykseen, perustamalla kansalaisyhteiskuntafoorumi, joka koostuu Armenian ja EU:n organisaatioista, valvomaan sopimuksen täytäntöönpanoa ja antamaan suosituksia Armenian viranomaisille ja EU:lle.
VOIMAANTULO
Sopimusta on sovellettu väliaikaisesti 1. kesäkuuta 2018 alkaen. Se tuli voimaan 1. maaliskuuta 2021.
TAUSTAA
Armenia on yksi naapuruus-, kehitys- ja kansainvälisen yhteistyön välineen (NDICI) edunsaajista. Se tarjoaa suurimman osan rahoituksesta niille 16 maalle, joihin Euroopan naapuruuspolitiikkaa sovelletaan.
Lisätietoja:EU:n ja Armenian suhteita koskeva tietosivu (Euroopan ulkosuhdehallinto)
ASIAKIRJAT
Euroopan unionin ja Euroopan atomienergiayhteisön ja niiden jäsenvaltioiden sekä Armenian tasavallan välinen kokonaisvaltainen ja tehostettu kumppanuussopimus (EUVL L 23, 26.1.2018, s. 4–466)
Neuvoston päätös (EU) 2018/104, annettu 20 päivänä marraskuuta 2017, Euroopan unionin ja Euroopan atomienergiayhteisön ja niiden jäsenvaltioiden sekä Armenian tasavallan välisen kokonaisvaltaisen ja tehostetun kumppanuussopimuksen allekirjoittamisesta unionin puolesta ja sen väliaikaisesta soveltamisesta (EUVL L 23, 26.1.2018, s. 1–3)
Neuvoston päätös (EU) 2021/270, annettu 25 päivänä tammikuuta 2021, Euroopan unionin ja Euroopan atomienergiayhteisön ja niiden jäsenvaltioiden sekä Armenian tasavallan välisen kokonaisvaltaisen ja tehostetun kumppanuussopimuksen tekemisestä unionin puolesta (EUVL L 61, 22.2.2021, s. 1–2)
MUUT ASIAAN LIITTYVÄT ASIAKIRJAT
Ilmoitus Euroopan unionin ja Euroopan atomienergiayhteisön ja niiden jäsenvaltioiden sekä Armenian tasavallan välisen kokonaisvaltaisen ja tehostetun kumppanuussopimuksen voimaantulosta (EUVL L 55, 16.2.2021, s. 1)
Viimeisin päivitys: 26.02.2021